P6_TA(2007)0087

Napad na Galino Kozlovo

Resolucija Evropskega parlamenta z dne 15. marca 2007 o Galini Kozlovi

Evropski parlament,

- ob upoštevanju svoje prejšnje resolucije z dne 12. maja 2005 o kršitvah človekovih pravic in demokracije v Republiki Mari-El Ruske federacije [1] in drugih svojih resolucij o Rusiji, zlasti resolucije z dne 13. decembra 2006 o vrhu EU-Rusija dne 24. novembra 2006 [2] in resolucije z dne 25. oktobra 2006 o odnosih med EU in Rusijo po umoru ruske novinarke Ane Politkovske [3], ter poročilo z dne 26. maja 2005 o odnosih med EU in Rusijo [4],

- ob upoštevanju Sporazuma o partnerstvu in sodelovanju med Evropskimi skupnostmi in njihovimi državami članicami na eni ter Rusko federacijo na drugi strani, ki je začel veljati 1. decembra 1997 [5],

- ob upoštevanju Evropske konvencije o varstvu človekovih pravic in temeljnih svoboščin in zlasti člena 10 Konvencije,

- ob upoštevanju Evropske listine o regionalnih in manjšinskih jezikih, ki jo je Ruska federacija podpisala 10. maja 2001,

- ob upoštevanju ustave Marijske republike (Mari El), ki priznava marijščino kot enega uradnih jezikov, in Akta o jezikovnih zadevah iz leta 1995, ki določa, da je Mari-El večnarodnostna republika in da imajo vsi državljani, ne glede na narodnost, pravico do ohranjanja in razvijanja svojega maternega jezika in kulture,

- ob upoštevanju verodostojnih poročil ruskih in mednarodnih nevladnih organizacij o stalnih kršitvah človekovih pravic ter o nepravilnostih v republiki Mari El;

- ob upoštevanju prvega posvetovanja med EU in Rusijo o človekovih pravicah, manjšinah in temeljnih svoboščinah;

- ob upoštevanju člena 103(4) svojega Poslovnika,

A. ker je bila Galina Kozlova, članica upravnega odbora nacionalne organizacije Mari Ušem, urednica literarne revije Ontšõko ter žena Vladimirja Kozlova, predsednika marijskega sveta, 25. januarja 2007 brutalno napadena, pri čemer je utrpela poškodbe, katerih posledica so pretres možganov in hudi glavoboli, vrtoglavica in težave z vidom,

B. ker po mnenju organizacije Mari Ušem napad ni mogel biti navaden poskus ropa,

C. ker je napad na Galino Kozlovo sledil vrsti napadov na aktiviste in novinarje v republiki Mari El, vključno z umorom treh novinarjev v letu 2001, napadom na Vladimirja Kozlova 4. februarja 2005 in napadom na nekdanjo vodjo marijskega gibanja Nino Maksimovo,

D. ker je Vladimir Kozlov oktobra 2006 izrazil optimizem glede prihodnosti svoje organizacije, saj je poudaril, da marijski aktivisti za narodnostne pravice že več kot eno leto niso bili tarča napadov, sedaj pa je domnevno manj sovražen odnos do organizacije Mari Ušem doživel brutalen preobrat,

E. ker lokalni in zvezni organi oblasti niso sprejeli ustreznih ukrepov, da bi storilce privedli pred sodišče ter zagotovili varnost novinarjev in neodvisnost medijev,

F. ker imajo opozicijski mediji in časopisi velike težave pri svobodnem delovanju, tako da se lahko na primer veliko opozicijskih časopisov tiska le zunaj republike Mari el,

G. ker imajo posamezniki, ki pripadajo marijski manjšini, precejšnje težave s pridobivanjem izobrazbe v maternem jeziku, saj ni srednješolskega ali visokošolskega izobraževanja v marijščini,

1. ostro obsoja napad na Galino Kozlovo, zaradi katerega doslej ni bil še nihče obsojen ali vsaj aretiran,ter stalno nadlegovanje aktivistov, vodilnih kulturnikov in neodvisnih novinarjev v republiki Mari El kot tudi napade nanje ter poziva zvezne in lokalne organe oblasti, naj storilce teh dejanj privedejo pred sodišče in zagotovijo spoštovanje svobode izražanja;

2. je prepričan, da večnacionalni značaj Ruske federacije veliko prispeva k jezikovni in kulturni raznolikosti Evrope in da bi bilo treba ta pojav, na katerega so vsi državljani Ruske federacije upravičeno ponosni, ohraniti v dobro vseh Evropejcev;

3. zvezne in lokalne organe oblasti poziva k hitri, celoviti in neodvisni preiskavi napada na Galino Kozlovo in drugih podobnih dogodkov;

4. poziva vlado republike Mari El, naj nemudoma preneha s političnim maščevanjem in ustrahovanjem drugače mislečih javnih uslužbencev ter opusti neupravičeno politično vmešavanje v zadeve izobraževalnih in kulturnih ustanov;

5. poziva lokalne in zvezne organe oblasti, naj spoštujejo obveznosti, ki jih imajo po mednarodnem pravu, in sprejmejo ustrezne ukrepe za pospeševanje praktičnega izvajanja ustavnih določil in druge zakonodaje,namenjene ohranjanju in razvoju manjšinskih jezikov in kultur, s posebnim poudarkom na zagotavljanju kakovostnega izobraževanja vsakega posameznika v maternem jeziku na vseh ravneh, ter s tem zagotovijo, da bosta ruščina in marijščina v vsej republiki deležni enakopravne obravnave;

6. poziva Komisijo, naj v okviru rednega dialoga o človekovih pravicah med EU in Rusijo ter na bližnjem vrhu EU-Rusija sproži vprašanje ugro-finskih manjšin v Rusiji ter hkrati izrazi zaskrbljenost nad razmerami v republiki Mari El;

7. poziva Komisijo, naj v okvir sodelovanja med Evropsko unijo in Rusijo na področjih kulture in šolstva vključi programe, namenjene ugro-finskim in drugim manjšinam;

8. naroči svojemu predsedniku, naj to resolucijo posreduje Svetu, Komisiji ter vladama Ruske federacije in republike Mari El.

[1] UL C 92 E, 20.4.2006, str. 409.

[2] Sprejeta besedila, P6_TA(2006)0566.

[3] Sprejeta besedila, P6_TA(2006)0448.

[4] UL C 117 E, 18.5.2006, str. 235.

[5] UL L 327, 28.11.1997, str. 1.

--------------------------------------------------